text: De må godt give to p-bøder på en dag
  19 november 2012 kl. 15.39
  Private parkerings-selskaber må - endnu - give en bilist flere end en p-bøde, selv om bilen har holdt samme sted i flere dage. FDM leder efter prøvesag.
  Flere af TV SYDs seere har reageret på indslaget søndag, hvor en kvinde fortæller, at hun har fået p-afgifter for 3900 kr. på det samme sted. Det er der faldet dom for, noterer de.
  Men det er ikke helt rigtigt. Den principielle dom fra København gælder kun parkering på områder, hvor det er færdselsloven som regulerer p-reglerne. Det vil sige de områder, hvor det er kommunernes p-vagter - eller politiet - som styrer giro-blokken. 
  På områder, hvor de private selskaber administrerer, er det lov om vej- og markfred, som gælder. Og den lov har ikke samme begrænsning, så der kan godt gives flere p-bøder for samme parkering.
  FDM leder efter en mulig prøvesag. Bilisternes forening mener, at det vil være logisk, hvis loven, som de private p-selskaber arbejder efter, også indeholder en begrænsning. Men sådan er det ikke endnu.
  